
Comisia pentru buget, 

finanţe şi bănci
AVIZ

	
	asupra proiectului de Lege privind organizarea şi funcţionarea fondurilor universale de pensii
	


Cu adresa nr. 9 din 02.02.1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege privind organizarea şi funcţionarea fondurilor universale de pensii.

În urma examinării, în şedinţa din data de 14.04.1999, Comisia pentru Buget, Finanţe şi Bănci, cu majoritate de voturi, a hotărât supunerea proiectului spre dezbatere şi adoptare cu următoarele observaţii ce urmează a fi analizate de către comisia sesizată în fond în vederea amendării textului iniţiatorului:

1. Capitalul social minim al unei societăţi de pensii este prevăzut de valoarea în lei a sumei de 40 000 000 USD. Acest nivel este deosebit de mare în măsura în care societatea are ca obiect de activitate exclusiv administrarea Fondului. Suma prevăzută în Proiectul de Lege constituie o imobilizare total ineficientă din punct de vedere financiar. Suma stabilită la acest nivel nu are justificare nici prisma cheltuielilor necesare pentru achiziţionarea activelor necesare desfăşurării activităţii. Pe de altă parte, se poate exemplifica legislaţia Poloniei în materie, unde capitalul social este de 4 000 000 USD.

În sistemele care au acumulat o bună experienţă în domeniul fondurilor de pensie, atât legiuitorul cât şi autoritatea naţională de reglementare şi supraveghere nu fac acces în stabilirea pentru administratori a unor garanţii materiale exagerate. Între criteriile de selecţie a administratorilor sau societăţilor de management nu trebuie să prevaleze mărimea capitalului social, oricând insuficient pentru acoperirea eventualelor pagube produse din cauza proastei gestionări a fondului, în faţa unor cerinţe cum ar fi: autoritatea morală şi profesională, reputaţia, cunoaşterea mediului economic, social şi legislativ românesc şi raporturile instituţionale în care administratorii sau managerii de fond trebuie să se integreze rapid şi eficient.

Garanţiile în acoperirea eventualelor situaţii de insolvabilitate ale fondurilor de pensii nu trebuie date prin Bugetul de Stat sau capitalul social al societăţilor de administrare ci prin constituirea, aşa cum a proiectat Comisia Naţională a Valorilor Mobiliare, schemei de compensare a micilor investitori în concordanţă cu Directivele Europene.

2. Stabilirea unui număr minim de 500 000 membri la un fond este mult prea mare. Un fond de 200 000 membri poate permite apariţia unui număr mai mare de fonduri (maxim 25) ducând astfel la creşterea concurenţei între acestea şi nu la  apariţia unor situaţii de monopol prin apariţia unor giganţi financiari într-un timp foarte scurt. În condiţiile actuale ale economiei naţionale este nevoie de un volum mare de investiţii.

3. Este prevăzut că societatea de pensii poate investi activele fondurilor fără a stipula că trebuie autorizarea de către CNVM să desfăşoare activităţi de administrare a investiţiilor conform legislaţiei în vigoare. (Ordonanţa Guvernului nr.  24/1993 şi reglementările CNVM). CNVM este singura autoritate naţională în domeniu.

Proiectul de Lege prevede totodată investirea activelor unui Fond în instrumente financiare care sunt în contradicţie cu dispoziţiile legale şi reglementări ale CNVM în vigoare. Având în vedere că un Fond Universal de Pensii va investi în instrumente financiare de pe piaţa de capital românească şi eventual internaţională, propunem ca desfăşurarea activităţii de administrare de investiţii precum şi instrumentele financiare în care fondul va investi să respecte dispoziţiile legale în vigoare (Ordonanţa nr. 24/1993 aprobată prin Legea nr. 83/1994 şi reglementările CNVM).

4. Se prevede în Proiectul de Lege “constituirea Comisiei de Control a Pensiilor ca instituţie cu personalitate juridică, de protejare a intereselor membrilor fondurilor.” Această nouă comisie s-ar substitui ca activitate, în cea mai mare măsură, atribuţiilor CNVM. Legea 52/1994 a reglementat statutul şi misiunea CNVM ca unică autoritate naţională abilitată să creeze cadrul legal reorganizării şi funcţionării instituţiilor şi operaţiunilor pieţei de capital astfel încât nu se justifică interferenţa Comisiei de Control cu CNVM.

5. Prezentul Proiectul de Lege prevede să se colecteze contribuţiile la Fonduri de către Casa Naţională de Asigurările Sociale concomitent cu colectarea la sistemul public de pensii. Această structură presupune introducerea Casei Naţionale de Asigurări Sociale, ca instituţie a statului, într-un sistem eminamente privat, fapt care poate produce scurcircuitări în fluxurile de fonduri, în amonte sau în aval de Fond şi disfuncţionalităţi în administrarea Fondurilor Universale de Pensii. Colectarea contribuţiilor la Fonduri trebuie să se facă de către Societăţile de Pensii direct în contul colector deschis la Depozitar de către fiecare Fond. Trebuie să se facă separaţia între Sistemul Public de Pensii şi Sistemul Privat de Pensii, eliminându-se astfel o verigă care nu-şi justifică prezenţa şi care presupune costuri sporite de administrare a Fondurilor.

6. În abordarea modernă a pieţei de capital, calitatea manageamentului şi funcţionarea corespunzătoare a fondurilor de pensii sunt determinate de încadrarea acestora într-o schemă în care diversele entităţi – fondul de pensii, consiliul de încredere, societatea de manageament, depozitarul, actuarul, cenzorul extern independent al societăţii de management şi eventual, consultantul de plasament – să funcţioneze separat. Se asigură astfel controlul, din interiorul schemei, asupra modului de administrare a fondului şi posibilităţii de înlocuire a oricărei entităţi când se constată nereguli, fără a afecta funcţionarea fondului.

Calitatea managementului nu poate fi impusă prin prevederi legale ci va fi determinată hotărâtor de competiţie, stabilirea comisionului de administrare în funcţie de performanţele fondurilor, înţelegerea implicaţiilor naţionale pe care le poate avea proasta administrare a fondului, calitatea şi seriozitatea actuarilor şi sistemul de contabilizare a contribuţiilor, conturilor individuale şi anuităţilor.

7. Textul Proiectului de Lege cuprinde o serie de prevederi privind funcţionarea şi autorizarea Societăţilor de Pensii, administrarea, evaluarea şi custodia activelor, care încalcă prevederi legale şi reglementări în vigoare, amestecând principii generale de funcţionare a Sistemului cu elemente stricte de reglementare, dovedindu-se astfel o lipsă de coerenţă în conceperea şi în stabilirea unor prevederi semnificative şi pertinente.

În cadrul activităţii de reglementare, supraveghere şi control este bine să se separe instituţional activităţile de reglementare şi autorizare de cele de supraveghere şi control, având în vedere elementele specifice de formare şi funcţionare a fondului de pensii, relaţiile cu contribuabilii, specificul contabilităţii şi al evidenţelor, plata anuităţilor şi implicaţiile sociale ale eventualelor deficite acumulate din cauze economice şi politice. Sistemul de supraveghere şi control trebuie să impună mecanisme şi proceduri eficiente, care să prevină toate situaţiile posibile sau probabile care pot apare şi care, în cazul producerii lor, ar conduce la violări ale legilor şi reglementărilor în vigoare cu efecte negative asupra intereselor investitorilor.

8. Prin art. 64 alin. (2) şi următoarele se instituie obligativitatea aderării persoanelor la Fond, normă pe care Comisia pentru buget, finanţe şi bănci nu o agreează propunând preluarea în texul legii a reglementărilor prin care participarea să devină opţională (facultativă).

